हमारी स्वयं की गायत्री उपासना कैसे फली?

गायत्री मंत्र हमारे साथ-साथ—
ॐ भूर्भुवः स्वः तत्सवितुर्वरेण्यं भर्गो देवस्य धीमहि धियो यो न: प्रचोदयात्।

देवियो! भाइयो!!

जिस पुनीत गायत्री पर्व को आप मनाने के लिए आए हैं, उसका बहुत महत्त्व है। आपने तो केवल उसको सुना है, पर मैंने देखा है। देखा ही नहीं जाना और पाया है। आपके लिए यह पर्व सामान्य जानकारी के लिए आकर्षक भी हो सकता है, पर मेरे लिए तो जीवन है। मेरे नस-नस में गायत्री पर्व घुसा हुआ है। माँस में, अस्थियों में, मस्तिष्क के प्रत्येक कण में घुसा हुआ है। जीवन की गतिविधियों में भरा हुआ है। ऐसा है यह गायत्री पर्व, जिसके लिए कितनी श्रद्धा लेकर हमने इतनी लम्बी जिन्दगी जी ली। इसमें कोई शक नहीं कि आपका दृष्टिकोण दूसरा हो सकता है और मेरा दूसरा, लेकिन हमारे दोनों के लिए यह हमारी माँ है। आप छोटे बच्चे हों तो क्या और हम बड़े बच्चे हों तो क्या? लेकिन हम दोनों की माँ एक ही है, ‘गायत्री माता’, जिसको हम भारतीय संस्कृति की जननी कहते हैं। भारतीय धर्म की जीवात्मा कहते हैं। वेदों के मंत्रों से लेकर पुराणों तक का सारा वाङ्मय जिसकी व्याख्या के स्वरूप बना, जिससे सारे देवी-देवता, 24 देवता, त्रिपदा के तीन देवता, 24 अक्षरों के 24 अवतार, सारे का सारा पूजा-पाठ का परिकर गायत्री के अलावा और कुछ नहीं है। भारतीय संस्कृति और भारतीय धर्म विशुद्ध गायत्री स्वरूप हैं।

गायत्री की महत्ता के बारे में कितना सारा बताया गया है, कितने गुण गाए गए हैं? लेकिन आमतौर से आदमी निराश देखे गए हैं और यह कहते सुने गए हैं कि हमको वे लाभ सुनने को तो मिलते हैं, पर पाए नहीं जा सकते। मेरा मत इससे भिन्न है। आपकी शिकायत है कि गायत्री का कोई चमत्कार हमने नहीं देखा, लेकिन मैंने देखा है। कुछ ऐसे चमत्कार हैं, जो मैं आपको भी दिखा सकता हूँ, पर कुछ ऐसे हैं जो मेरे लिए दिखाना सम्भव नहीं है अथवा दिखाना नहीं चाहता। गायत्री के ऐसे सारे के सारे चमत्कारों के बारे में ऋषियों ने जो कुछ भी कहा है, उन्हें अक्षरशः मैंने सही पाया है? फिर आपने गलत क्यों पाया और मैंने सही क्यों पाया? गायत्री जयंती के पुण्य पर्व पर आइए इसी महत्त्वपूर्ण तथ्य पर प्रकाश डालें और पर्दे को उठाने की कोशिश करें कि हमारे लिए गायत्री क्यों चमत्कारी है और आपके लिए क्यों निराशाजनक है? अक्षर तो वही 24 हैं। माला तो वही है। पूजा के विधि-विधान भी वही हैं फिर आप में फर्क कैसे पड़ गया? हम यही कहते हैं कि आप इसे जान लें।

गायत्री के सम्बन्ध में हमारे गुरुदेव ने, जब पहले दिन आए थे, तभी उसका तत्त्वज्ञान समझा दिया था और कहा था कि गायत्री की शक्ति बादलों की तरह बरसती है, लेकिन इसके लिए एक शर्त है कि मिट्टी मुलायम होनी चाहिए और गड्ढा होना चाहिए। मिट्टी मुलायम होगी तो हरियाली पैदा हो जाएगी और गड्ढा होगा तो बादलों का पानी जमा हो जाएगा। टीले पर, चट्टानों के ऊपर पानी बरसेगा तो हरियाली कैसे पैदा हो जाएगी? बादल अपने आप में एक इकाई है, लेकिन समग्र नहीं है, जिसको ग्रहण करना है, धारण करना है उसकी अपनी स्थिति और योग्यता भी होनी चाहिए, व्यक्तित्व भी होना चाहिए। उन्होंने एक बात और कही जिसे हमने गिरह बाँध ली, पर आप तो सुनने को भी तैयार नहीं हैं। वह थी—भगवान की कोई साधना नहीं होती। कोई भगवान की साधना कैसे कर सकता है? साधना सिर्फ अपने आपे की करनी पड़ती है। अपने आपे की साधना कर लेने और पात्रता विकसित कर लेने के बाद में दैवी-शक्तियों का अनुदान अनायास ही बिना माँगे मिलता हुआ चला जाता है। मेरे गुरु ने जिस दिन दीक्षा दी उसी दिन मुझे वास्तविकता समझा दी और कहा कि सारे का सारा ध्यान अपने ऊपर केन्द्रित कर लीजिए। मैंने अपने ऊपर केन्द्रित रखा और यही कहता रहा—आदर्शों को, सिद्धान्तों को भगवान कहते हैं, उत्कृष्टता को भगवान कहते हैं और उसी की आराधना के लिए, उसी की उपासना के लिए अपने हर एक साँस को, हरेक चप्पे को, योग्यता के हर एक कण को मैंने नियोजित कर दिया। हमने भगवान की महत्ता को समझने की कोशिश की और उसने हमको गायत्री के नजदीक ला दिया। आप तो लाखों मील दूर हैं। इसलिए कि आपने केवल सुना है और कृत्यों को किया है, अतः निराश नहीं रहेंगे तो क्या करेंगे? लेकिन हमको पूरी तरीके से, सच्चे मन से हजार बार कहने की हिम्मत पड़ती है कि गायत्री शक्तिवान है, सामर्थ्यवान है और चमत्कारी है। गायत्री में वह सब कुछ है जिसके बारे में बताया गया है।

लेकिन मित्रो! यह कैसे सम्भव हो सका? ऐसे सम्भव हो सका कि हमारे दृष्टिकोण में और आपके दृष्टिकोण में फर्क रहा। आपने उस तरीके से उपासना की की आपको लाभ मिला या नहीं, परन्तु हमारी नीयत दूसरी ही रही है। हमने पाने का कभी विचार ही नहीं किया। शुरू के दिन से आखिरी दिन तक हमने केवल देने का ही विचार किया है। आपने किस स्तर की उपासना की है? हमने दधीचि जैसे स्तर की उपासना की है। हमने कमाया तो था, लेकिन देवताओं से कहा—कुछ हमारे पास है। आप दुनिया को देते हैं तो कुछ हमसे भी लेते जाइए। ऐसे इनसान होते भी रहे हैं और हर अध्यात्मवेत्ता का स्तर यही होना चाहिए। देवता केवल दिया ही नहीं करते, उन्हें भी जरूरत होती है। आप जानते नहीं हैं क्या? एक बार देवताओं को जरूरत पड़ी थी और वे इनसानों की सहायता माँगने के लिए आए थे। उन्होंने दशरथ से कहा था कि हम बहुत हैरान हैं और हमको इनसान के मदद की जरूरत है। तब दशरथ जी कैकेयी के साथ अपना रथ लेकर स्वर्गलोक को देवताओं की सहायता करने गए थे। दधीचि ने देवताओं की जरूरत पूरी की थी और हमारे पूजा करने के तरीके भी उसी तरीके से रहे हैं। देवताओं ने एक और आदमी से हाथ पसारा। उसका नाम था—अर्जुन। अर्जुन देवताओं की मदद करने के लिए गए थे। मदद करने के बाद में जब देवताओं ने अपना काम बना लिया तो सोचा इसे उसी स्तर का कुछ इनाम देना चाहिए। सो स्वर्गलोक की सबसे खूबसूरत महिला-उर्वशी को उन्होंने पेश कर दिया और कहा—पैसे के बाद में लोग खूबसूरती चाहते हैं, विषय-विकारों को चाहते हैं, आप यह ले जाइए। अर्जुन ने मना कर दिया और कहा—हमने तो अपने आपको संयमी जीवन में ढाल लिया है, क्या करेंगे इन बेकार की चीजों को? तब देवताओं ने उससे भी शानदार चीज गाण्डीव दिया था जो मनुष्यों का नहीं देवताओं का बनाया हुआ था। गाण्डीव इसलिए दिया गया था कि जहाँ कहीं भी उससे तीर चलाएगा, पार करता हुआ चला जाएगा, असफल हो ही नहीं सकता। समर्थ गुरु रामदास ने शिवाजी को भवानी से तलवार दिलाई थी, ऐसी शानदार तलवार जो चीरती हुई चली गई, पार करती हुई चली गई।

मित्रो! मैंने वही किया है। उपासना मैंने इसी ढंग से की है। हमने सिर्फ एक काम किया है—अपने आपको धोया है, अपने आपके ऊपर पॉलिश की है और अपने आपको रगड़ करके तेज चाकू के तरीके से बना दिया है कि जहाँ कहीं भी मारेंगे चीरता हुआ चला जाएगा। यह है हमारा व्यक्तित्व और आप तो उल्टा चलते हैं। पूजा-उपासना को जीवन से दूर रखना चाहते हैं। बिजली के पॉजिटिव और निगेटिव दोनों तारों को अलग-अलग रखना चाहते हैं तो उनके अन्दर करेंट कैसे आएगा? उपासना में त्याग की बात सिखाई जाती है और आप भोग की बात कहते हैं। योग भावनात्मक है, क्रियात्मक नहीं, योग में जहाँ लोभ और मोह के ऊपर अंकुश लगाना पड़ता है, वहाँ आप उसी की पूर्ति करना चाहते हैं। आप उल्टा चलते हैं। साबुन से कोयले का काम लेना चाहते हैं। यह भी कोई तरीका है। मैं आपके विचारों में क्रान्ति लाना चाहता हूँ, न केवल आध्यात्मिक क्षेत्र में, वरन् सामाजिक क्षेत्र में, व्यवस्था के क्षेत्र में एवं भावनात्मक क्षेत्र में भी क्रान्ति लाना चाहता हूँ। मैं चाहता हूँ कि इस गायत्री जयंती के पुनीत पर्व पर आप भी अपने मन की सफाई करके जाइए, ब्रेनवाश कर ले जाइए, दिशा लेकर जाइए और उस वास्तविकता को जानकार जाइए कि जहाँ से चमत्कार उत्पन्न होते हैं, सिद्धियाँ उत्पन्न होती हैं।

हमारे जीवन में ऐसा ही हुआ। 24 साल तक उपासना करता रहा और सिर्फ जौ की रोटी और छाछ खाता रहा, अपनी जीभ को धोते रहने के लिए। इसलिए कि जिस जीभ से मुझे मंत्रों का उच्चारण करना है, आशीर्वाद देने हैं, उपदेश देने हैं, लोगों को सलाह देनी है उस जीभ को जरा पैनी तो कर लूँ, फौलाद तो बना लूँ। इसलिए मैंने अपनी जीभ से जद्दोजहद की है। हमने प्रत्येक के ऊपर संयम किया है। हमने समय के ऊपर, विचारों के ऊपर और अपने पैसे के ऊपर संयम किया है। हमने किसी का खाया नहीं, खिलाया है। हमने अपने आपसे जद्दोजहद की है। पैसे के बारे में जद्दोजहद, दिमाग के बारे में जद्दोजहद, विचारों के बारे में जद्दोजहद, आचरण के बारे में जद्दोजहद की है। हमारा मनोरंजन एक ही रहा है, भगवान का काम। हमारी भावना एक है, मन एक है, लक्ष्य एक है, हमारा प्रिय एक है और वह है हमारा भगवान। सोते हुए सपना दीखता है तो हमको भगवान दीखता है। पूजा की कोठरी में बैठते हैं तो हमें चारों ओर भगवान की सुगन्ध आती है। जहाँ कहीं भी जाते हैं और अपना दिल टटोलकर देखते हैं तो वहाँ भगवान धड़कता हुआ दिखाई पड़ता है। प्राण में, नस-नाड़ियों में, साँसों में भगवान की हवा चलती हुई दिखाई पड़ती है। हमारे चारों ओर भगवान दिखाई पड़ता है। हमने भगवान को अनुभव किया है, पर आप तो देखने की फिराक में रहते हैं। क्या देखेंगे भगवान को? आँखों से मिट्टी के अलावा क्या किसी के देखा है भगवान को? देखा किसी ने नहीं है, पर अनुभव किया है। हमने अपनी प्रत्येक गतिविधियों में, उद्देश्यों में, विचारों में भगवान को नाचते हुए, रास करते हुए देखा है, हमारी नियति और गतिविधियाँ अध्यात्म से ताल-मेल रखती हैं। हम यह अनुभव करते हैं कि अध्यात्म के सही तरीके से हम नजदीक आए हैं और सही तरीके से फायदा उठाने में समर्थ हुए हैं।

मित्रो! हमने क्या किया और क्या पाया? पाने की बात मालूम है आपको, जिसे मैं हजार बार बता चुका हूँ। शरीर की बाबत बता चुका हूँ कि यह शरीर भगवान का है। अपने-अपने शरीर को भगवान के हाथों बेच दिया है। अब यह हमारा नहीं, हमारे बॉस का है। इसलिए उसको इसकी एक बार नहीं 99 बार रखवाली करनी पड़ेगी। हमने अपनी अकल भगवान को बेच दी है। अब यह भगवान की जिम्मेदारी है कि अकल को सँभाले। आइन्स्टीन के दिमाग के बारे में पहले ही 90 लाख डालर के बीमे कराए गए थे कि मरणोपरान्त उनका दिमाग निकाल लिया जाएगा और रिसर्च लैबोरेटरी में यह खोज-बीन की जाएगी कि उनका इतना शानदार दिमाग किस तरीके से हो गया है। अपने बारे में अभी तो मैं कुछ नहीं बताता, पर पीछे देख लेना हमारे दिमाग के बारे में। हमने ऐसी-ऐसी अजीब कल्पनाएँ की हैं कि सारे विश्व के 450 करोड़ मनुष्य तराजू के एक पलड़े पर और हमारा बाँट एक पलड़े पर। हम जमीन पर रहने वाले 450 करोड़ मनुष्यों के भाग्य को बदल डालने का दावा करते हैं। उनको हैरानी से बचा लेने का दावा करते हैं। आदमी के उज्ज्वल भविष्य की संरचना का दावा करते हैं और इन दिनों चल रही वे हवाएँ, जिनसे एक-एक आदमी उल्टा हो जाता है, इन हवाओं को, फिजाओं को मोड़-मरोड़ डालने का दावा करते हैं हम। हमारी सम्पदाओं, विभूतियों का अता-पता नहीं है किसी को। हमारे पास बहुत सम्पदाएँ हैं और हमारी सेवाओं के बारे में जिसे हर आदमी जानता है कि गुरुजी के दरवाजे पर से कोई भी आदमी खाली नहीं गया है। यह हमारी शान है। इस शान को हम कायम रखेंगे। आपकी मनोकामनाओं के बारे में हमारी सहायता तो नहीं के बराबर है, लेकिन अगर आप सौ मन मुसीबत लेकर आए थे तो 25 मन मुसीबत हमने मिटा दी है। आपकी सौ फीसदी जरूरतें हम कहाँ से पूरी करेंगे, लेकिन हम यकीनपूर्वक कह सकते हैं कि ईमानदारी के साथ अपनी सामर्थ्य के अनुसार हमने हर आदमी को पूरा-पूरा फायदा पहुँचाया है। मित्रो! यह हमारे चमत्कार हैं जिसे आप जानते हैं और जो नहीं जानते, उन बहुत-सी बातों को हमने छिपाकर रखा है। छिपाकर रखी गई बातों को जानने के लिए उस समय तक इंतजार करना पड़ेगा आपको जब तक हमारा शरीर जिन्दा है। सबूत हमने सब जमाकर रखे हैं। हमने कहा है कि आदमी के पाँच शरीर होते हैं और हम पाँच शरीरों से काम करते रहे हैं। हमारे जाने के बाद आप देख लेना कि आचार्य जी एक नहीं पाँच शरीरों से काम करते रहे हैं और बहुत-सी बातें हैं जो हमने सब छिपाकर रखी हैं। आप देख लेना वे चमत्कार जिन्हें रहस्य कहते हैं, जादू कहते हैं, अतीन्द्रिय क्षमताएँ कहते हैं, वे सब भी हमारे पास हैं।

गायत्री को त्रिपदा कहते हैं। इसकी व्याख्या ‘सत्यम’, ‘शिवम’, ‘सुन्दरम्’ के रूप में, सरस्वती, काली, लक्ष्मी के रूप में, ब्रह्मा, विष्णु, महेश के रूप में, सच्चिदानंद के रूप में की जाती है। यह उसका दर्शन-पक्ष है। दर्शन और प्रयोग कर्मकाण्ड पढ़ना हो तो ‘गायत्री महाविज्ञान’ में हमने सब कुछ लिख दिया है, पढ़ लीजिए और भी कर्मकाण्डों को देखना हो तो आद्य शंकराचार्य की ‘गायत्री पुरश्चरण पद्धति’ तथा ‘देवी भागवत्’ पढ़िए। पर जो बात मैं बताना चाहता हूँ वह सिर्फ एक है कि आदमी के जीवन में गायत्री का प्रयोग कैसे किया जाए? आदमी के जीवन में गायत्री का समावेश कैसे हो? अध्यात्म थिऑरी में नहीं व्यक्तित्व में होना चाहिए और व्यक्तित्व थिऑरी में नहीं रहता, वह आदमी के साथ घुला रहता है। हमारे साथ व्यक्तित्व घुला हुआ है। अध्यात्म हमारे मस्तिष्क में, नस-नाड़ियों में, क्रिया-कलापों में, गतिविधियों में, चिन्तन में—सबमें घुला हुआ है। हमारे तीन शरीर हैं, आपके भी तीन शरीर हैं। एक है हमारा कारण शरीर जिसको अन्तरात्मा या अन्तःकरण कहते हैं। उससे हमने उपासना की है, मस्तिष्क से साधना और शरीर से आराधना की है।

उपासना कहते हैं नजदीक आने को। लकड़ी और आग जब नजदीक आ जाते हैं, तब लकड़ी आग हो जाती है। हमने अपने आपको भगवान् के लिए समर्पित किया है और कहा कि हमारी शक्तियाँ आपकी हैं। हमारा धन आपका है। हमारी अकल आपकी हैं। आप हुक्म दीजिए कि हमें क्या करना चाहिए? उपासना इसी चीज का नाम है और कोई उपासना नहीं होती। यह विशुद्ध रूप से विचारपरक है, भावनापरक है, आस्थापरक है, निष्ठापरक है और श्रद्धापरक है। हमारी उपासना एक है—समर्पण की, श्रद्धा की। हमने नाले की तरह से अपने आपको नदी के साथ में मिला दिया है और उसमें मिल जाने की वजह से हमारी हैसियत, हमारी औकात, हमारी शक्ति और हमारा स्वरूप नदी जैसा बन गया है। आप भी अपने आपको मिलाइए न और भगवान से कहिए न कि आप हुक्म कीजिए, आज्ञा कीजिए और हम चलेंगे। हमारी उपासना हमारे ऊपर इसी रूप में छाई रही है। उपासना की निष्ठा को जीवन में हमने उसी तरीके से घोलकर रखा है जैसे एक पतिव्रता स्त्री अपने पति के प्रति निष्ठावान रहती है और कहती है—‘सपनेहु आन पुरुष जग नाहीं।’ आपके पूजा की चौकी पर तो कितने बैठे हुए हैं? ऐसी निष्ठा होती है कोई? एक से श्रद्धा नहीं बनेगी क्या? मित्रो! हमारे भीतर श्रद्धा है। हमने एक का पल्ला पकड़ लिया है और सारे जीवन भर उसी का पल्ला पकड़े रहेंगे। हमारा प्रियतम कितना अच्छा है। उससे अधिक रूपवान, सौन्दर्यवान, दयालु और सम्पत्तिवान और कोई हो नहीं सकता। हमारा वही सब कुछ है, वही हमारा भगवान है। आप ऐसी निष्ठा पैदा नहीं करेंगे क्या? उपासना इसी को कहते हैं, जिसमें समर्पण की भावना हो, माँगने की नहीं देने की भावना हो। जवान औरत आती है और अपना ईमान, अपना मन, अपनी भावना, अपना शरीर, अपना गोत्र, वंश सब पति के हाथ पर रख देती है। हमने भी सब कुछ रख दिया है अपने पति के हाथ पर और कहा है कि हम आपके हैं और आपके होकर ही रहेंगे। आपके अलावा हमारा कौन है और हम किसके नजदीक जाएँगे? किसका पल्ला पकड़ेंगे? आपका कहना नहीं मानेंगे तो किसका मानेंगे? आप ही हमारे हैं और हम आपके हैं। मित्रो! यह उपासना है हमारी, जिसने हमारी अन्तरात्मा को भक्ति से भर दिया है। भक्ति कहते हैं समर्पण को। इसी को ‘अद्वैत’ कहते हैं, ‘एकत्व’ कहते हैं।

गायत्री उपासना का दूसरा स्वरूप है—साधना। साधना अपने आपकी करने को कहते हैं। हमने अपने आपको कितना कसा है, शरीर को, इन्द्रियों को कितना कसा है? अपने व्यवहार को कितना कसा है? अपनी इच्छा-आकांक्षाओं और महत्त्वाकांक्षाओं को चूरा करके फेंक दिया है। अपने आपको धोने के लिए, परिष्कृत करने के लिए हमने धोबी के तरीके से बेरहमी के साथ पीट-पीट कर धोया है और धुनिए के तरीके से अपने आपको धुना है। क्या आप अपने आप से जद्दोजहद नहीं करेंगे? अपने आप से लड़ेंगे नहीं क्या? गायत्री का चमत्कार देखने का अगर आपका मन है, वास्तविक रूप में गायत्री से मुहब्बत है तो आप साधना के लिए आमादा हो जाइए, साधक बनिए। साधना भगवान की नहीं अपनी होती है। भगवान पर क्या चन्दन चढ़ाएँगे, चावल चढ़ाएँगे, स्नान कराएँगे? भगवान पर रहम कीजिए। पहले अपनी गन्दगी धोइए, अपने को स्नान कराइए। अपना तो कराते नहीं हैं स्नान, भगवान को और कराएँगे। अपने आपको धोइए—साधना इसी को कहते हैं।

मित्रो! हमने आराधना की है। आराधना उसे कहते हैं जिससे सेवा-पूजा करनी पड़ती है। सेवा हमने भगवान की, की है। भगवान किसे कहते हैं? सिद्धान्तों को कहते हैं, आदर्शों को कहते हैं। उन खिलौनों को भगवान नहीं कहते हैं, जिनको आपने भगवान मान रखा है। वे तो हमारी ध्यान-धारणा के लिए एक ‘मीडियम’ हैं। आदर्शों को भगवान कहते हैं, जिसके तईं हमारी गतिविधियाँ, हमारे पसीने का एक-एक चप्पा, समय का एक-एक कण लगा है। सत्प्रवृत्तियों के सम्वर्द्धन को, लोकमंगल का, संस्कृति की सेवा का आराधना कहते हैं। सूरज निकलने से लेकर डूबने तक हम बराबर भगवान के काम में लगे रहते हैं। यही हमारा भजन है, उपासना है, तप है और सेवा है। आपकी अन्तरात्मा को उछाल देने के लिए ही हमारी वाणी चलती है। जनता-जनार्दन को ऊँचा उछाल देने के लिए ही हमारी लेखनी चलती रहती है। हमारी गतिविधियों का चप्पा-चप्पा इसी के लिए चलता रहता है। लोकहित के लिए, जनता-जनार्दन के लिए, सत्प्रवृत्तियों के सम्वर्द्धन के लिए हम बराबर 12 घण्टे काम करते हैं। यही हमारी आराधना है, मशक्कत है। हमारा श्रम है, साधन है। भौतिक सामर्थ्य जो कुछ भी है हमने आराधना में लगा दी है, चिन्तन साधना में और अन्तःकरण उपासना में लगा दिया है। यह है चमत्कारों के स्त्रोत। आप इसको सुनना, नोट करके रखना और जहाँ तक सम्भव हो सके वहाँ तक चलना। भागना नहीं आता, दौड़ना नहीं आता, तो छोटे बच्चे की तरीके से दीवाल पकड़कर, गाड़ी के सहारे चलना सीखिए, एक कदम आगे बढ़िए। लोभ, मोह की हथकड़ी और बेड़ी को, जिसने आपको मजबूती से जकड़ रखा है, छोड़िए। थोड़ी ढीला करिए फिर देखिए आपको आगे बढ़ने का मौका मिलता है कि नहीं। श्रेष्ठता की दिशा में, शालीनता की दिशा में, महानता की दिशा में एक कदम आगे बढ़ाइए। अपने बच्चों, सम्बन्धियों, मित्रों के प्रति हमने अपने कर्तव्य का पालन किया है। उनके लिए संस्कृति छोड़ी है, संस्कार छोड़े हैं, परम्पराएँ छोड़ी हैं और आप तो लालच करते हैं। उनके लिए जमा करना चाहते हैं। जो हराम का खाएगा देख लेना उसका पेट फटेगा। पेट फटने का मतलब है—कुमार्गगामी, दुर्व्यसनी होना। हराम का पैसा किसी को भी नहीं फला है। हराम के पैसे ने आज तक किसी को भी निर्मल क्षीर नहीं बनाया है। वह अपनी दुर्गति कराकर रहेगा।

मित्रो! हमारे आध्यात्मिकता की यही निशानी है। एक हमारा पराक्रम है, जिसमें हमने पुराने ढर्रे को, लोभ को, लालच को तोड़ने की कोशिश की है और दूसरा पराक्रम—जिसमें हमने आगे बढ़ने की कोशिश की है। इस तरह हम सिद्धान्तों की दिशा में, उद्देश्यों की दिशा में आगे बढ़ते चले गए और उनमें चमत्कार पाया। गायत्री माता बड़ी चमत्कारी हैं। इसमें सिद्धियों के जखीरे भरे पड़े हैं, साधनों के जखीरे भरे पड़े हैं और न जाने क्या-क्या भरा पड़ा है? गायत्री की महत्ता को मैं किस मुँह से कहूँ, जिसमें आदमी भौतिक जीवन में समृद्ध हो जाता है और आध्यात्मिक जीवन में सुसंस्कृत हो जाता है। हमने आध्यात्मिक जीवन में सुसंस्कारिता पाई है और भौतिक जीवन में समृद्धि। यह समृद्धि हमारे काम आई है और हमारे मित्र और कुटुम्बियों में से हर एक के काम आई है। ऐसी समृद्धि आप नहीं इकट्ठी करेंगे क्या?

आज गायत्री जयंती के दिन मेरा भाव और मन था कि आपको अपने जीवन के रहस्य, निश्चय और अपने विश्वासों को आपके सामने परदे के तरीके से खोल करके ही रहूँ, रहस्यों को बताऊँ। आपको चमत्कारों की दिशा में गायत्री माता का अनुग्रह प्राप्त करने की पूरी-पूरी छूट है, लेकिन इस दिशा में चलिए तो सही। धीरे चलिए, पर शुरुआत तो करिए। शुरुआत करने के लिए हमने प्रज्ञा अभियान चलाया है। इससे दुनिया का लाभ होगा कि नहीं, पर आपका जरूर भला हो जाएगा। आप अपने आप पर नियंत्रण करने और उदार बनने में जरूर समर्थ हो जाएँगे। आप समर्थ हो गए तो दुनिया समर्थ हो जाएगी। साँचे ही अगर ठीक न हो सकेंगे तो हम दुनिया को कैसे ढालेंगे? आप पहले अपने आपको बदल डालिए। हमने अपने आपको जितना बनाया है, भगवान हमें उसी हिसाब से अनुग्रह देते हुए चले गए। यही हमारा रहस्य और यही हमारी आत्मकथा, यही है हमारे सारे के सारे रहस्यों का उद्घाटन, जो आज गायत्री जयंती के दिन हमने आप लोगों के सामने अपना जी खोलकर रख दिया है। आपको करना हो तो इसी तरीके से करना, न करना हो तो आपकी मर्जी। आपको खेल-खिलवाड़ पसन्द है तो ठीक है बच्चों की तरीके से खेल-खिलवाड़ ही करते रहिए। इसमें भी क्या हर्ज है? मनोरंजन ही सही, लेकिन आप लम्बी चीजें नहीं पा सकेंगे। लम्बी चीजें, महत्त्वपूर्ण चीजें पाने के लिए, जिसकी आज बहुत जरूरत है, आपको यही करना चाहिए। अब हम जगह खाली कर रहे हैं और आपको उस जगह पर बिठा रहे हैं और यह कहते हैं कि जैसी शानदार जिन्दगी हमने जी ली, चमत्कारों से भरी हुई जिन्दगी हमने जी ली, जैसी महिमा और गरिमा हमने प्राप्त कर ली, आपको हम दावत देते हैं आज गायत्री जयंती के दिन कि यह रास्ता आपके लिए भी खुला हुआ है। जरा हिम्मत दिखाइए न हम दावत देते हैं। आप आइए और जिस रास्ते पर हम चले हैं आप भी चलिए। जो हिम्मत हमने दिखाई है आप भी दिखाइए और इसी जीवन में धन्य और कृत-कृत्य हो जाइए। अपने आपको कृत-कृत्य बना लीजिए और सारे समाज को धन्य बना दीजिए। ऐसा मौका फिर कभी पाएँगे क्या?

आज गायत्री जयंती के दिन मेरे मन के उद्गार यही थे जो मैंने आप लोगों के सामने पेश कर दिए, व्याख्यान के रूप में नहीं, वरन् सिर्फ इसलिए कि आप इस पर विचार करें और गौर करने के बाद में ऐसे कदम बढ़ाएँ जैसे हमने अपने जीवन में बढ़ाए। इसी आशा के साथ आज हम आप लोगों को विदा करते हैं कि आप इन पर बार-बार विचार करेंगे और बार-बार यह कोशिश करेंगे कि इन सिद्धान्तों को जहाँ तक सम्भव हो वहाँ तक जीवन में उतारने की कोशिश करेंगे। आज की बात समाप्त।

सर्वे भवन्तु सुखिनः सर्वे सन्तु निरामयाः।
सर्वे भद्राणि पश्यन्तु मा कश्चिद् दुःखमाप्नुयात्॥

॥ॐ शान्तिः॥